Covid-19: Minister van handel toets positiefDie minister van handel en nywerheid, Ebrahim Patel (Foto: GCIS) Ebrahim Patel, die minister van handel en nywerheid, het positief getoets vir Covid-19. Phumla Williams, woordvoerder vir die regering, het in ’n verklaring gesê Patel is onlangs vir die koronavirus getoets waarna hy sy toetsuitslae Saterdag ontvang het. Volgens Williams is dit die tweede keer dat die minister vir Covid-19 getoets word. “Minister Patel is opgewek en sal van die huis af werk terwyl hy in self-kwarantyn is,” het Williams in die verklaring gesê. Luidens die verklaring het Patel Vrydag nog aan die virtuele parlementêre begrotingsdebat oor sy departement se aangepaste begroting deelgeneem. Die regering doen nou ’n beroep op diegene wat onlangs met Patel in kontak was om te selfisoleer en vir Covid-19 getoets te word. Maroela Media het vroeër berig Gwede Mantashe, minister van minerale hulpbronne en energie, is Maandagaand weens Covid-19 in die hospitaal opgeneem nadat hy en sy vrou positief getoets het vir die virus. Ander ministers wat positief getoets het, is die minister van verdediging, Nosiviwe Mapisa-Nqakula, wat sedertdien herstel het en die minister van arbeid, Thulas Nxesi.